Ir-rivista The Economist se torganiżża konferenza f’Malta fis-6 u s-7 ta’ Marzu li ġej bit-tema “The Economist business roundtable with the Government of Malta: Invigorating investment and growth.” Fost il-kelliema li se jindirizzaw din il-konferenza, mistennija jkun hemm l-ekonomista Taljan li serva wkoll bħala Prim Ministru tal-Italja bejn l-2011 u l-2013 Mario Monti; l-ekonomist Ingliż u ċ-Chairman ta’ Goldman Sachs Asset Management Jim O’Neill; l-eks Kummissarju Ewropew Ingliż Lord Peter Mandelson; is-Segretarju Ġenerali tal-Lega Għarbija Nabil Elaraby u l-President tal-Parlament Ewropew Martin Schultz. Huwa u jħabbar id-dettalji dwar dan l-avveniment, is-Segretarju Parlamentari Edward Zammit Lewis ddeskrivih bħala wieħed importanti li se jlaqqa’ persuni importanti mill-qasam tal-ekonomija li mhux biss se jiffukaw fuq il-potenzjal ta’ Malta u l-possibilità t’aktar tkabbir, iżda wkoll fuq il-ġejjieni u l-isfidi  tar-reġjun tal-Mediterran f’qafas Ewropew. Il-PBS se jkun imsieħeb bħala x-xandar uffiċjali f’din il-konferenza prestiġjuża.